钦定古今图书集成/明伦汇编/家范典/第007卷 > 性理会通 > 《敬书吾祖盆荷诗手笔后》高攀龙
## 钦定古今图书集成/明伦汇编/家范典/第007卷 > 性理会通 > 《敬书吾祖盆荷诗手笔后》高攀龙

“吾祖静成先生，尝以盆盎植荷于庭中。嘉靖己未花，
赏之以诗。是年得吾伯兄附凤。越二年壬戌再花，再
赏之以诗，复得《攀龙》。”若为吾兄弟兆者，抑何异耶？夫
家之有喜，其气先应，鸟鹊草木皆能兆之。今以莲兆，
莲，花之君子也，发于盆盎，小能大也。常人神局于六
尺，君子神充于宇宙，亦若是矣。吾兄弟可不勉欤！莲，
多子者也。子以及子，吾兄弟之子孙，可不勉欤？相率
而为君子也，乃所以报吾祖执天之休也欤！